《用子文韵呈李参议彦泽 其二》
宋代·员兴宗

驱车翻盖电非追，有客有客公门驰。双鸿西至一书堕，五马南门三峡迟。

况值神倾意豁士，无愁岁暮日斜时。张眸指注话乡国，为说两川犹漏卮。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。